
Søg 



UFO-Mail nr. 281 


4. februar 2019 


Dengang Stalin skulle fuppes 
og spioner afsløres 

Ufomyten blev født, da Den Kolde Krig tog form efter afslutningen af Anden Verdenskrig. Denne 
udvikling er veldokumenteret og grundigt beskrevet, bl.a. i SUFOI's bogudgivelse UFO'er - Myter 
og viden. Kan vi så stadig lære noget nyt om ufomytens første år? Har vi ikke snart vendt alle 
sten og belyst emnet fra alle mulige vinkler? Nej, ikke hvis man skal tro James Carrion, der som 
den eneste har gravet i et meget omfattende, offentligt tilgængeligt kildemateriale og efter 10 års 
arbejde kan konkludere, at en hemmelig efterretningsgruppe både var med til at opbygge 
ufomyten og målrette den, så den kunne skabe forvirring og bekymring hos USA's nye fjende, 
stormagten Sovjetunionen. Her blev den stadigt mere paranoide statsleder, Josef Stalin, via 
efterretninger fra sine spioner i USA og Canada besat af tanken om, at de mange beretninger om 
spøgelsesraketter, flyvende tallerkener, nedstyrtede skiver og modstridende pressemeddelelser 
fra amerikanske militære myndigheder kunne dække over et nyt, hemmeligt amerikansk 
supervåben eller et epokegørende luftfartøj. 

Af Kim Møller Hansen 

Spøgelsesraketterne 

- det store efterretningsbedrag begynder 

James Patrick Carrion er bosiddende i Herndon, Virginia. Han er fhv. efterretningsanalytiker i den amerikanske hær 
og i dag freelanceskribent med fokus på Den Kolde Krig og efterretningsvirksomheders historie. 

James Carrion var i perioden 2006-2009 øverste leder (International Director) for USA's største ufoorganisation, 
MUFON (Mutual UFO NetWork). Han forsøgte at forny organisationen og få den til at leve op til egne højtbesungne 
videnskabelige idealer, men endte med at komme i bad standing i amerikanske ufokredse. Interne stridigheder fik 
James Carrion til at forlade MUFON, for MUFON tåler ikke kritik og vil ikke reformeres. 

„...Jeg er faldet i unåde hos MUFON ved at sige, at de er faret vild. Deres motto er den videnskabelige udforskning af 
ufoer, men man skal lede længe for at finde noget, som er videnskabeligt i denne organisation..." - James Carrion. 

I 2014 udgav James Carrion for egen regning bogen The Rosetta Deception, som fokuserer på efterkrigsperioden 
1946-47, hvor Den Kolde Krig tog form, og hvor der i Skandinavien mellem maj og december 1946 blev registreret 
omkring 2.000 oplevelser af såkaldte spøgelsesraketter. 

De mange tilsyneladende mystiske oplevelser 
skyldtes sandsynligvis et miks af 
koldkrigsnervøsitet og misidentifikation af 
naturlige fænomener, bl.a. kondensstriber fra 
højtflyvende B-29 bombefly på 
rekognosceringstogter over Nordeuropa og 
stjerneskud (meteorsværmen Perseiderne 
toppede i perioden 9.-14. august, hvor også 
antallet af spøgelsesraketobservationer var på det 

højeste). 

At der i betegnelsen for fænomenet indgår ordet 
„raket", skyldes de observatører, der har 
beskrevet fænomenet som raketlignende. 

I 1946-47 var det en nærliggende tanke, at der 
kunne være tale om VI-bomber (verdens første 
krydsermissil) og V2-raketter (verdens første 
langtrækkende, ballistiske missil), som blev 
prøvefløjet fra den tidligere nazistiske raketbase 
Peenemiinde, der ved afslutningen af Anden 
Verdenskrig blev en del af den sovjetiskbesatte 
zone. I dag viser historiske kilder imidlertid, at 
Sovjetunionen aldrig opsendte V2-raketter fra 
Peenemiinde, mens spøgelsesraketbølgen stod 

o 

pa. 

„...Sovjetunionen opsendte ikke en eneste V2-raket i 1946 fra noget som helst sted. Efter Sovjetunionens opløsning i 
1991 blev historiske kilder, der viser rumkapløbet ud fra et sovjetisk perspektiv, offentliggjort, og det er nu et 
faktum, at V2-raketter eller en videreudvikling af dem ikke kan have været årsagen til de svenske 
spøgelsesraketter..." - Brian Dunning. 


Operation Paperclip 

Mod slutningen af Anden Verdenskrig blev det stadig mere tydeligt, at: 

1. Tysklands udvikling af VI-bomber, V2-raketter, jetfly samt en masse andre våbensystemer og fartøjer, 
hvoraf størstedelen endnu ikke var indsat i krigen, men stadig befandt sig på tegnebrættet eller som 
tidlige prototyper, tydede på, at tyske forskere var år foran de allierede på flere områder. 

2. USA og Sovjetunionen ville efter krigen ikke længere være allierede, men hinandens største modstandere, 
og et sandsynligt sammenstød mellem stormagterne - måske i form af en Tredje Verdenskrig - ville kræve 
helt nye våbentyper. 

Derfor blev der allerede inden krigens afslutning indledt en 
klapjagt i Tyskland og Østrig på videnskabsfolk, ingeniører og 
teknikere, der havde været med til at udvikle Hitlers såkaldte 
vidundervåben. Helt frem til 1990 blev op mod 1.600 tyske 
specialister, heriblandt Wernher von Braun (som senere stod 
fader til det amerikanske rumfartsprogram), smuglet til USA 
under Operation Paperclip (og under forløberen, Operation 
Overcast). 

Forladte gårde og andre bygninger på Kirtland Air Force Basens 
område syd for Albuquerque i New Mexico blev anvendt til at 
huse de mange specialister (heriblandt en del formodede 
krigsforbrydere). Efter debriefing blev de overført til raketbasen i 
White Sands, 375 km syd for Kirtland Air Force Base, for bl.a. at 
videreudvikle erobrede V2-raketter - og til laboratorierne i Los 
Alamos for at stille deres knowhow til rådighed for amerikanerne 
under Den Kolde Krig. 



Den 3. oktober 1942 blev den første vellykkede opsendelse af en 
V2-raket gennemført fra Peenemiinde på Tysklands Østersøkyst. 
V2-raketterne ramte i de følgende år mål i det sydøstlige England 
og Belgien. 

(Foto: German Federal Archive) 

Ønsker man mere viden om Operation 
Paperclip, kan det anbefales at læse bogen 
„Secret Agenda - The United States 
Government, Nazi Scientists, and Project 
Paperclip, 1945 to 1990 " skrevet af Linda 
Hunt og udgivet af St. Martin's Press i 
1991. 

(Foto: Kim Møller Hansen) 


Sovjetunionen havde et tilsvarende ønske om at få fingre i tyske 
eksperter, som kunne være med til at skabe Sovjetunionens 
kommende supervåben. Under kodenavnet Operation 
Osoaviakhim blev mere end 2.200 tyske specialister (6.000 i alt 
med familiemedlemmer) tvunget til Sovjetunionen. 

De to supermagters „import" af tyske videnskabsmænd m.fl. har 
fået nogle til at mene, at de mystiske fartøjer, som blev set og 
fotograferet i ufomytens barndom lige efter Anden verdenskrig i 
virkeligheden var fartøjer udviklet i samarbejde med de mange 
tyske specialister. 

Uanset hvad, har de mange erobrede eksperter skabt bekymring 
i begge lejre. Et våben- og rumkapløb var skudt i gang. Ville 
modstanderen få et teknologisk forspring og fx udvikle et våben 
langt voldsommere end atomvåben? Eller måske nye 
spionfartøjer? 


I bogen The Rosetta Deception vil Carrion vha. utallige offentligt tilgængelige kilder dokumentere, at 
spøgelsesraketbølgen var et produkt af et strategisk bedrageri iværksat af efterretningsfolk i USA og Storbritannien 
(en gruppe kaldet Rosetta) i samarbejde med toneangivende aviser herunder The New York Times. Hovedformålet 
med bedrageriet var at bryde den diplomatiske kode i Sovjetunionens kommunikation med spioner i Nordamerika. 

„Hovedformålet med bedrageriet var at bryde den diplomatiske kode i Sovjetunionens kommunikation med spioner i 
Nordamerika ..." 



Carrions bog er blevet mødt med tavshed i ufokredse, måske fordi Carrion 
fremlægger data og beskriver sammenhænge, som ikke styrker troen på, at 
spøgelsesraketterne var en ikke-jordisk forløber for Kenneth Arnolds 
skelsættende oplevelse den 24. juni 1947. Blandt rumskibstroende mener 
mange, at menneskehedens opfindelse af atomvåben og brug af de tre første 
atombomber i juli-august 1945 fik rumvæsner til at besøge Jorden for at 
overvåge vores aktiviteter og om nødvendigt gribe ind for at forhindre 
atomkatastrofen i at brede sig til resten af universet - og at 
spøgelsesraketterne dermed var de første besøg udefra. 

Trods den påfaldende tavshed fra de toneangivende ufointeresserede efter 
udgivelsen af The Rosetta Deception fortsatte Carrion med at indsamle 
dokumentation for sin hypotese, hvilket i 2016 resulterede i en ny udgave 
med titlen Anachronism. Manuskriptet er på 253 sider og kan downloades 

gratis. 

Anachronism kræver tålmodighed af sin læser, dels fordi Carrion bruger mange kilder, dels fordi han meget detaljeret 
redegør for alle elementer og timingen i den meget komplicerede Rosetta-vildledning. 


Rosetta-vildledningen 

I 1946 forsøgte kloden at komme sig efter en verdenskrig med mange millioner døde, omfattende ødelæggelser og 
brugen af atomvåben. En ny fare truede imidlertid den nyvundne fred: Den Kolde Krig mellem de to tidligere 
allierede, USA og Sovjetunionen. De to supermagter tvang store dele af verden til at tage parti og indgå i enten en 
kapitalistisk eller en kommunistisk blok, der kunne holde hinanden i skak med en vedvarende trussel om at bruge 
masseødelæggelsesvåben. 

Den amerikanske efterretningstjeneste vidste i 1946, at mange sovjetiske spioner havde infiltreret det 
nordamerikanske samfund, og at de kommunikerede flittigt i kodesprog via diplomatiske kanaler med Moska om 
både amerikanske militærhemmeligheder og om det politiske liv i USA. I dette højspændte klima blev Rosetta- 
gruppen dannet. 

Højt placerede efterretningsfolk i USA og Storbritannien iværksatte et storstilet efterretningsprojekt, der så at sige 
skulle aflure, hvad den sovjetiske diktator Josef Stalin (1878-1953) tænkte, troede og havde tænkt sig at gøre. Hvis 
Rosetta kunne bryde de sovjetiske spioners kode, ville det være en lige så stor og afgørende præstation, som da 
briterne under Anden Verdenskrig brød Nazitysklands Enigma-kode, og amerikanerne brød japanernes Type B Cipher 
Machine. 

Rosetta plantede ved hjælp af samarbejdsvillige pressebureauer og toneangivende aviser en lang række historier 
Jorden rundt. Avisartiklerne var konstruerede historier om helt nye masseødelæggelsesvåben, der var meget farligere 
end de to atombomber, som i august 1945 havde sat et dramatisk punktum for Anden Verdenskrig. 

De opdigtede historier indeholdt ikke detaljer om våbnene, men rummede hentydninger til nye opfindelser og nævnte 
(ofte opdigtede) navne på forskerne bag. Historierne blev publiceret vidt og bredt i amerikansk presse og flittigt 
kommunikeret af sovjetiske spioner via diplomatiske linjer hjem til Moska, hvor Stalin formentlig blev foruroliget over 
udsigten til at stå over for et amerikansk supervåben. 

De fabrikerede historier indeholdt særegne person- og stednavne, hvilket skulle gøre det nemmere for Rosettas 
kodebrydere at knække den sovjetiske kode. Inden for efterretningsverdenen kaldes denne teknik eller strategi for 
„gardening". 

De sovjetiske spioners kommunikation med Moskva blev rødglødende i perioden 29. juli-15. oktober 1946 under 
fredsforhandlingerne i Paris, hvor USA, Storbritannien, Frankrig og Sovjetunionen forhandlede Tysklands 
krigsskadeserstatninger og nye landegrænser for bl.a. Italien, Rumænien, Ungarn, Bulgarien og Finland. Samtidig 
med, at de svære fredsforhandlinger foregik i Paris, gjorde spøgelsesraketterne luftrummet usikkert over 
Skandinavien og skabte avisoverskrifter. 

Det lykkedes Rosetta-gruppen gennem plantede pressehistorier at skabe det indtryk i offentligheden, at 
spøgelsesraketterne kunne være sovjetiske prøveaffyringer af VI- og V2-raketter. Historierne beskrev bl.a., hvordan 
raketterne fx kunne skifte retning, hvilket tydede på en væsentlig videreudvikling af tyskernes raketvåben. 

Historierne skulle skabe bekymring i Moska. Stalin vidste godt, at disse nye vidundervåben ikke var udviklet af 
Sovjetunionen, så de måtte være amerikanernes eller briternes værk, dvs. en ny trussel tæt på Moskva. 

På et tidspunkt ophørte svensk presse med at berette om spøgelsesraketterne for ikke at give den formodede 
afsender (Sovjetunionen) informationer om raketternes flyvemønstre og rækkevidde, men i USA var der ingen censur 
på dette område, bl.a. The New York Times holdt liv i historierne om spøgelsesraketterne og de mange spekulationer 
omkring fænomenet. 

Sovjetunionens diplomatiske kommunikation var omfattende, men umulig for amerikanerne at bryde. En „tilfældig" 
strejke blandt telegrafarbejdere på oversøiske linjer anvendt af Sovjetunionen tvang stormagten til at bruge andre 
telegrafiske kommunikationskanaler, som amerikanerne lettere kunne kontrollere. Nu havde Rosetta fuld kontrol over 
den sovjetiske informationsstrøm skabt af fredsforhandlingerne i Paris. 

Rosetta plantede historier om spøgelsesraketterne og rygter om supervåben, så kodebryderne i ro og mag kunne 
studere de mange krypterede meddelelser og få større indsigt i det anvendte kodesprog. 

De amerikanske deltagere i Rosetta-vildledningen inkluderede blandt andre general Hoyt S. Vandenberg og admiral 

Roscoe H. Hillenkoetter, begge kommende ledere af CIA; general Omar N. Bradley fra Joint Chiefs of Staff og oberst 
Carter W. Clarke fra Army Security Agency. Blandt de mindre kendte medlemmer kan nævnes admiral Henry Kent 
Hewitt, som stod i spidsen for den tophemmelige enhed Beach Jumpers under Anden Verdenskrig, samt general 
Clayton L. Bisseil, general Stephen J. Chamberlin, general George C. McDonald og Kaptajn Henri H. Smith-Hutton - 
alle medlemmer af Joint Security Control. 


Roswell-vildledningen 


Nar man har læst Anachronism og vænnet sig til James Carrions 
grundighed og fremstillingsform, kan jeg varmt anbefale, at man 
kaster sig over hans seneste bog The Roswell Deception, som har 
været 10 år undervejs. 

The Roswell Deception er en krævende bog. Man skal holde tungen lige 
i munden for at bevare overblikket over de mange aktører, deres 
professionelle baggrunde, roller og indbyrdes forbindelser. Til gengæld 
bliver den tålmodige læser af bogens 523 sider også jævnligt belønnet 
med adskillige aha-oplevelser: „Nå ja, sådan kan det jo også hænge 
sammen!" 

James Carrion dokumenterer ved hjælp af hundredvis af offentligt 
tilgængelige kilder (avisartikler, pressemeddelelser, 
efterretningsrapporter m.m.), hvordan Kenneth Arnolds ufooplevelse 
den 24. juni 1947 og de hysterisk mange ufooplevelser (både reelle og 
opdigtede) samt den kortvarige medieståhej ifm. 



James P. Carrion: „The Roswell Deception' 
523 sider, pdf-fil, 2018. Illustreret, men 
uden indholdsfortegnelse og 
stikordsregister. Bogen kan downloades 
gratis her. 


Roswell-hændelsen den 8. juli og de efterfølgende dage blev brugt af 
den hemmelige efterretningsgruppe til at føre Sovjetunionen og dens 
leder bag lyset og skabe en forestilling om, at et nyt supervåben blev testet i det nordvestlige USA. 


...„In the context of this story, where flying saucers first make their appearance is in the Pacific Northwest, not in 
the eastern U.S. where Soviet polar attack routes were anticipated. The deception planners wanted to impress on 
the Soviets that the aerial intruders flying over U.S. western airspace in 1947 were experimental in nature and 
sported a U.S. flag ..." - The Roswell Deception, side 93 


„... En af verdens største ufobølger var indledt og varede fra 26. juni til omkring 15. august 1947 ... over 850 
tallerkenberetninger for perioden 1. juni-31. juli 1947. I det meste af juni var der nogle få observationer pr. dag, 
men mellem 24. og 30. juni steg observationsantallet til 15-20 pr. dag. Efter et fald i de første dage af juli 
eksploderede antallet til 90 observationer den 4. juli og toppede med 160 observationer den 7. juli. Derefter faldt 
antallet drastisk..." - UFO’er - Myter og viden. 

Som bekendt var Kenneth Arnolds ufooplevelse ikke enestående, men den kickstartede en amerikansk ufobølge i 
sommeren 1947 og kom på det rigtige tidspunkt for den hemmelige efterretningsgruppe. James Carrion viser i sine 
kilder, hvordan bagmændene piskede en stemning op, bl.a. ved at fodre pressen med historier/rygter om flyvende 
tallerkener og holde liv i både virkelige og plantede historier. 

Kenneth Arnold fik en hovedrolle i dette spil, ikke mindst i Maury Island-hændelsen. Raymond Palmer, forlægger for 
Venture Press, som bl.a. udgav Amazing Stories, hyrede i juli 1947 Kenneth Arnold til at efterforske Maury Island- 
hændelsen, der i øvrigt havde fundet sted før Arnolds egen ufooplevelse, og som bl.a. omhandlede formodede rester 
af en flyvende skive. James Carrion viser i bogen, hvordan den hemmelige efterretningsgruppe tilsyneladende 
manipulerede med Arnolds efterforskning og forøgede mystikken omkring denne svindelsag. 

Da amerikaneren Kenneth Arnold den 24. juni 1947 havde sin historiske ufooplevelse, hvor han på en krystalklar 
himmel så ni sølvskinnende objekter, koblede han ikke umiddelbart objekterne sammen med besøg fra det ydre 
rum, men derimod med raketter, eksperimentalfly eller andre luftfartøjer af amerikansk oprindelse. Læs om 
mulige forklaringer på oplevelsen her. 

(Tegning: Henrik Klinge Pedersen/SUFOI Picture Library) 


James Carrion mener, at de mange ufooplevelser i sommeren 1947 - 
herunder også Roswell-hændelsen - har jordnære forklaringer. I denne 
sammenhæng er årsagsforklaringer på ufooplevelserne imidlertid 
mindre væsentlige, da det betydningsfulde if. Carrion er selve 
mængden af historier om flyvende skiver og det tilknyttede 
mediecirkus - faktorer som blev udnyttet af den hemmelige 
efterretningsgruppe til at afsløre sovjetiske spioner i Nordamerika og 
deres kommunikation med Moskva. 

Igennem hele bogen bruger James Carrion sine erfaringer som 
efterretningsanalytiker og illustrerer de forskellige efterretningskneb, 
der er i spil undervejs i den detaljerige fremstilling, med citater fra 
bogen The Deceivers (Bedragerne) af Thaddeus Holt. Når man vil vide 
noget om efterretningstjenesternes kneb ifm. at føre en fjende bag 
lyset, er dette simpelthen bibelen. 

Har du nogen sinde spekuleret på, hvorfor der ifm. Roswell-hændelsen 
tilsyneladende var to meget forskellige udgaver af historien i pressen - 
måske pga. to forskellige pressemeddelelser? Sjuskede presseofficeren 
på Roswell Army Airfield, løjtnant Walter Haut (som if. Carrion også 
kaldes Warren Haught i nogle af kilderne, ligesom andre navne bevidst 
staves forskelligt fra kilde til kilde)? Eller var det forsætligt? James 
Carrion mener sidstnævnte - og at det er endnu et eksempel på 
spionjægernes gardening-strategi. 

Begge udgaver af Roswell-historien var så opsigtsvækkende, at de helt sikkert ville fange de sovjetiske spioners 
opmærksomhed. De ville straks rapportere hjem til Moskva i kodesprog, og amerikanerne kunne lytte med. Netop de 
markante forskelle på de to pressemeddelelsers indhold gav kodebryderne i det amerikanske efterretningsvæsen 
vigtige ledetråde i deres bestræbelser på at tyde spionernes kommunikation. 



Thaddeus Holt: „The Deceivers - Allied 
Military Deception in the Second World 
War", 1148 sider, Phoenix 2005. 


(Foto: Kim Møller Hansen) 

To forskellige pressehistorier om den samme 
begivenhed: Nedstyrtningen ved Roswell 

Lieutenant Warren Haught, the public information officer at Roswell Army Airfield Dropped off the press releases 
at both KSWS and KGFL on July 8, 1947, but rather than each release being an exact copy of the other, there 
were significant differences between them. That makes no senses from a public relations perspective but makes 
complete sense from a cryptographic gardening perspective. 

Let's take a look at the Associated Press version according to newspapers: 

The many rumors regarding the flying disc became a reality yesterday when the intelligence Office of the 509th 
(atomic) Bomb Group of the 8th Air Force, Roswell Army Air Field, was fortunate enough to gain possession of a 
disc through the cooperation of one of the local ranchers and the sheriff's Office of Chaves county. 

The flying object landed on a ranch near Roswell sometime last week. Not having phone facilities the rancher 
stored the disc until such time as he was able to contact the sheriff's Office, who in turn notified Major Jesse A. 
Marcel, of the 509th Bomb Group Intelligence Office. 

Action was immediately taken and the disc was picked up at the rancher's home. It was inspected at the 
Roswell Army Air Field and subsequently loaned by Major Marcel to higher headquarters. 

The rancher's name and location of his place were withheld. 

The United Press version released through local radio station KGFL however was significantly different in both 
structure and detail: 

Possession of a „flying disc" was disclosed today by the intelligence Office of the 509th bomb group of the 
Roswell army air base. Officers at the base say that the "disc" was flown in a Superfortress to „higher 
headquarters" undisclosed. 

The intelligence Office reported that it gained possession of the „disc" through the cooperation of a Roswell 
rancher and George Wilson, sheriff at Roswell. The disc landed on a ranch near Roswell sometime last week. 

Not having telephone facilities, the rancher, whose name has not yet been obtained, stored the disc until such 
time as he was able to contact the Roswell Sheriff's Office. 

The air base refused to give details of construction of the disc or its appearance. 

Residents near the ranch on which the disc was found reported seeing a strange blue light several days ago 
about 3 a.m. 

(Kilde: Side 432-433 i The Roswell Deception ) 


The Roswell Deception er et omfattende værk, som 
fortjener at blive læst af mange. Mig bekendt har ingen 
tidligere ud fra en kildekritisk efterretningsvinkel 
analyseret ufosommeren 1947 så grundigt. Bogens 769 
noter med aktive links til kilderne giver alle mulighed 
for at se James Carrion i kortene og drage deres egne 
konklusioner. 

I modsætning til Carrions tidligere bog Anachronism, 
som blev mødt med tavshed, skaber The Roswell 
Deception allerede debat. 

Kevin Randle har på sin blog set nærmere på Carrions 
udlægning af, at der blev udsendt to forskellige 
pressemeddelelser om Roswell-nedstyrtningen. 

Kevin Randle konkluderer bl.a.: „... Der var ikke to 
forskellige pressemeddelelser udsendt med det formål at 

Indgangskiltet til Roswell Army Airfield fotograferet i 
1946 - på daværende tidspunkt base for verdens eneste 
atomvåbenbevæbnede bombefly. Bemærk det 
paddehatteformede logo for 509th Bomb Group. 

(Foto: USAF Historical Research Agency) 

pressemeddelelser." 


afsløre og neutralisere sovjetiske spioner eller som et 
middel til at knække sovjetiske koder. Det var en enkelt 
pressemeddelelse, leveret over telefonen, der skabte 
forskellene. Og fra det tidspunkt opdaterede aviserne, 
redigerede og tilføjede i pressemeddelelsen, hvilket 
betyder, at der ikke var to versioner af historien, men 
mange. På dette punkt fejler Carrions teori om to 


James Carrion er ikke overraskende uenig med Kevin Randle og skriver bl.a. efter flere indlæg på bloggen: „Så alt i 
alt ved vi, at: 


1. Haut var kilden til de printede nyhedshistorier (AP, UP, Roswell Daily Record). 

2. Hver nyhedshistorie på tryk gengav væsentligt forskellige detaljer om begivenhederne.:" 


Carrions tilgang til Roswell-hændelsen er de skriftlige kilder fra 1947, hvor Randle lægger mest vægt på udvalgte 
vidneudsagn indhentet mange år efter, at hændelserne fandt sted. Men følg selv debatten på Kevin Randles blog A 

Different Perspective. 


Løjtnant Walter Haut (1922-2005) var presseofficer på Roswell Army Air Field i 
1947 og informerede radiostationer og aviser om nedstyrtningen ved Roswell. Det 
vides ikke med sikkerhed (og Haut huskede det ikke, da han blev spurgt mange år 
efter hændelsen), om Haut besøgte de lokale medier og fortalte dem om 
hændelsen eller gav dem en skriftlig pressemeddelelse (som ikke findes i dag), 
eller om han ringede til de enkelte radiostationer, aviser og pressebureauer. Læs 

mere om Hauts rolle i Roswell-sagen i e-bogen Roswell. 

(Foto: Kevin Randle) 



Læs også: 

Book Review: ,The Roswell Deception' by James Carrion (The UFO Trail), 
Sådan skabte den amerikanske regering ufomyten (UFO-Mail 177) og 
The Swedish Ghost Rockets (Skeptoid). 

Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 
i 2019 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af 
usædvanlige himmelfænomener. Du kan læse om SUFOI's formål og vision her. 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive 
ufo.dk og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling foregår via netbank til konto 3113-9117725. Brug venligst kortkode 01 og anfør navn, adresse og 
bestillingsnummeret (fx B-033) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


Vælg 1 af disse 4 titler: 


Ildkugler over Danmark 

- om sten der aldrig fløj 



Ildkugler over Danmark 
Værdi: Kr. 159,- 
Bestillingsnr.: B-088 


Skandinavisk UFO Information 



UFO'er - Myter og viden 
Værdi: Kr. 149,- 
Bestillingsnr.: B-087 

Mysteriet om UFO'er 
Værdi: Kr. 54,- 
Bestillingsnr.: B-033 



Firestorm 
Værdi: Kr. 89,- 
Bestillingsnr.: B-054 


UFO-Mail udgives af Skandinavisk UFO Information 


© SUFOI 2019. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI. Print og fotokopier af indhold fra UFO-Mail er belagt med Copydan-vederlag. 

